Sa muda ’e s’ilighe

Tue ilighe antigu, tue puru,
cambias in cust’aera serena
cuddu estire iscuru
in su ilde doradu appena appena.

Tottu s’ierru mannu, cando frasca
non b’haiat in logu, tue solu
in tantu disconsolu
che pastore cun saccu e cun sa tasca

Derettu t’istaiasa, nieddu
e mannu a riparare sas tristuras
de sas seras iscuras,
allogiu dende a donzi puzzoneddu,

A dogni criatura senza domo
perdìda in sa campagna desolada.
Muntagna mia amada
non fisti tando bella che i como!

Sos chercos, sos castanzos isfozidos,
pariant de brunzu antigu; sa muntagna
in altu, sa campagna
in bassu, nieddas fini senza gridos.

Senza unu tantu de ilde e senza brios
pariat morta onzi cosa veramente;
fit bia solamente
sa oghe poderosa de sos rios.

Cun sa tua figura ilighe mannu
serradu in su ilde tuo che corrazza
che unu gherreri in cazza
parias d’isfidare dogni dannu.

Cando faleit su nie che lentolu
subra ’e tottu canta cust’altura,
in tanta biancura
t’idiasa nieddu tue solu.

E su accalzu tristu, pro salvare
dae su famine baccas e vitellos,
sos ramos tuos bellos
beniat de sa frasca a dispozare.

Bid’has sas primas rundines torrare
e ponzende sa mendula fiore;
sas dies de s’amore
certu chi non podiana tardare.

Poi sas cariasas fiorire
cun sas piras e pèssighes has bidu;
fit pienu onzi nidu
de pibiosas boghes de godire.

Has intesu sas abes a murmuttu
currere che massagias faineras
in tottu sas costeras.
Tando t’est partu grave cuddu luttu

Chi tott’ierru t’haias trazzadu.
E como chi fozzidu est dogni logu,
tue puru su fogu
sentis de su eranu, e t’has mudadu

Sa este, che fiudu ch’in tristura
passadu hat medas annos, e repente,
un’amore potente,
li dat sos brios de sa gioventura.